**ELŐTERJESZTÉS**

Tiszavasvári Város Önkormányzata Képviselő-testületének

**2018. november 22-én** tartandó **testületi ülésére**

Az előterjesztés tárgya: **A szociális otthon engedélyének módosításáról**

Az előterjesztés előadója: Szőke Zoltán polgármester

Az előterjesztést témafelelőse: Petruskáné dr. Legeza Tímea osztályvezető

Az előterjesztés mellékletei

Az előterjesztés ügyiratszáma: 154/2018.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
|  |  |
| Pénzügyi és Ügyrendi Bizottság | SZMSZ 4. melléklet 1.22., 1. 30. |
| Szociális és Humán Bizottság | SZMSZ 5. melléklet 1.5, 1. 11., |

Az ülésre meghívni javasolt szervek, személyek:

|  |  |
| --- | --- |
| **Nácsáné dr. Kalán Eszter**  Kornisné Liptay Elza Szociális és Gyermekjóléti Központ - intézményvezető | [szeszk@gmail.com](mailto:szeszk@gmail.com); kalaneszter@gmail.com |
|  |  |

Egyéb megjegyzés:

…………………………………………………………………………………………………………………………………………………………………………

##### Tiszavasvári, 2018. november 15.

##### **Petruskáné dr. Legeza Tímea**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Petruskáné dr. Legeza Tímea

**ELŐTERJESZTÉS**

- a Képviselő-testülethez -

**A szociális otthon engedélyének módosításáról**

**Tisztelt Képviselő-testület!**

I. Tiszavasváriban **az idős, demens és fogyatékos személyek részére nyújtott bentlakásos ellátást** a **Kornisné Liptay Elza Szociális és Gyermekjóléti Központ** (a továbbiakban: Kornisné Központ) 4440 Tiszavasvári, Vasvári Pál u. 87. sz. alatti intézmény biztosítja. **Jelenleg az intézmény határozatlan időtartamra szóló bejegyzéssel rendelkezik a szolgáltatói nyilvántartásban, a fogyatékos személyek ápoló-gondozó otthona** tekintetében **94 fő férőhelyszámra, az idősek otthona** tekintetében **110 fő férőhelyszámra vonatkozóan.**

A **Kormány** 1023/2017. (I.24.) Korm. határozatával **elfogadta a fogyatékossággal** élő személyek számára ápolást- gondozást nyújtó szociális **intézményi férőhelyek kiváltásáról szóló** **2017-2036. évekre vonatkozó hosszú távú koncepcióját és elrendelte**, hogy a 2017-2036. közötti években megvalósuló **férőhely kiváltási folyamatot az abban foglaltak szerint kell végrehajtani.**

Az intézményi férőhely kiváltás folyamata több szakaszban megy végbe, az első időszakba 6 intézmény kapcsolódott be, melynek során közel 200 férőhely kiváltása történt meg.

A kiváltási folyamat második szakasza még csak most kezdődik, de a Kormány határozott célja, hogy az elkövetkező néhány évben 4000 új támogatott lakhatási férőhely jöjjön létre és az önálló életvitelhez szükséges képességekre épülő és fejlesztő szolgáltatási rendszer alakul ki.

**A legutolsó ere vonatkozó pályázati felhívás: Intézményi ellátásról a közösségi alapú szolgáltatásokra való áttérés fejlesztése – intézményi férőhely kiváltás 2023-ig.** (A felhívás kódszáma: EFOP–2.2.5–17)

Ennek célja a fogyatékossággal élő, pszichiátriai betegek, továbbá szenvedélybeteg személyek számára ápolást-gondozást nyújtó, a célcsoportok vonatkozásában engedélyesenként 50 főnél nagyobb bentlakásos intézmények állami, egyházi és nem állami fenntartói számára, a nagy létszámú intézményi ellátási forma kiváltásának, és magas minőségű, hozzáférhető közösségi alapú ellátási formák kialakításának megvalósítása.

**A kiírás** 2018. február 7-i határnappal felfüggesztésre került, **ennek értelmében 2018. február 7-étől – a felfüggesztés feloldásáig – támogatási kérelmek nem nyújthatók be.**

**II. Ennek ellenére az önkormányzatnak gondolkodnia kell a lehetőségeken, tekintettel arra, hogy 2036-tól legfeljebb 50 fő létszámmal működtethető intézményi formában ez az ellátás**.

Az 1/2000 SZCSM rendelet értelmében, **függetlenül attól**, hogy a **felhívásra pályázik-e az önkormányzati fenntartó, vagy sem** - **azoknak az intézményeknek**, amelyek által biztosított fogyatékossággal élő személyek bentlakásos otthona **50 fő feletti létszámmal működik - integrált férőhely kiváltási tervet (IFKT) kell készítenie 2018. december 31. napjáig**. Ezt az anyagot következő testületi ülésen terjesztem a Képviselő-testület elé.

A Szociálpolitikai Kerekasztal 2018. október 16-án tartott ülésén szintén tárgyalt a támogatott lakhatásról, melynek keretében elhangzott, hogy – a vonatkozó szakmai jogszabályok értelmében - **2018. január 1. előtti alapvizsgálatokkal rendelkező fogyatékos személyek felülvizsgálatát évente egyszer el kell végezni, legközelebb 2018. december 31-ig.** Ezt a kötelező felülvizsgálatot egy orvosokból álló bizottság fogja végezni, aminek eredményét nem kötelező figyelembe venni a pályázatra történő felkészülés során, de mindenképp mutat egy irányt arra vonatkozóan, hogy hány fő esetén javasolt intézményi ellátás (tartós bentlakásos ellátás).

Az esetleges pályázati eljáráson belül is készül majd egy komplex szükségletfelmérés, melyet követően kapunk egy képet arról, hogy **az adott személy tartós bentlakásos ellátása szükséges-e. Ez a komplex szükségletvizsgálat azonban alacsonyabb kompetenciaszinten történik, mint az évente, pályázaton kívül, kötelezően elvégzendő felülvizsgálat,** hiszenez szociálpedagógus végzettséggel is elkészíthető.

Intézményvezető nő jelezte, hogy **a fogyatékos ellátotti létszám folyamatosan csökken**, és ezáltal a Szociális és Gyermekvédelmi Főigazgatósággal (továbbiakban: SZGYF) 2018. évre 94 fő fogyatékos személy vonatkozásában megkötött **szerződés alapján sem teljesíthető minden hónapban a 94 fő ellátott.** (Az éves elszámolás nem havi, hanem az ellátottak éves átlagszáma alapján történik majd.)

Véleménye szerint ennek az egyik oka, hogy ha valaki jelentkezik fogyatékos ellátásba, akkor a várakozókat fel kell tölteni a KENYSZI rendszerbe**, és ez azt jelenti, hogy Magyarországon mindenki, aki hozzáférési lehetőséggel rendelkezik, látja, hogy ki vár ellátásra. Több hozzátartozó mondta már el, hogy támogatott lakhatásban érdekelt intézmények megkeresték a várakozóként regisztrált embereket, és felajánlották a saját szolgáltatásukat.** Ettől függetlenül **egyébként is köteles az intézmény tájékoztatni** az érintetteket a támogatott lakhatás lehetőségéről.

Másik oka, hogy országos szinten a már megvalósított támogatott lakhatás férőhelyei az abban **ténylegesen résztvevő ellátottak létszámán felül + 10% eltéréssel kerültek kialakításra**, és ez további kockázatot jelent arra nézve, hogy a **saját ellátottaikon túl az intézményi várólistán lévőkkel igyekeznek feltölteni a rendelkezésre álló férőhelyet**.

Mindezek **jelentős elszívó erővel bírnak a fogyatékos intézményi férőhelyek tekintetében.**

**Ezen kívül felmerült az igény arra is, hogy megvizsgáljuk azt, hogy hány fő ellátott esetében merül fel a fogyatékos ellátásból az idős ellátásba történő átminősítés lehetősége**, kiemelve annak fontosságát, hogy minden ellátott a **számára legmegfelelőebb ellátási formába kerüljön.**

Ezt a Képviselő-testület már *„a fogyatékos személyek bentlakásos ellátása szakfeladat tekintetében intézményi férőhely kiváltásról*” című **94/2018. (IV.26.)** Kt. számú határozatában **is előirányozta:**

„Javasolja, hogy az Kornisné Központ intézményvezetője, az intézmény férőhely kiváltási tervet úgy készítse elő, hogy a fenntartó – hosszú távú megvalósítással - 2036-ig 50 főre csökkenti a fogyatékkal élő személyek bentlakásos ellátása engedélyezett létszámát, megtartva ezzel a jelenlegi telephelyet**, megvizsgálva a további 44 fő esetében az idős ellátásba történő átminősítés-, valamint a támogatott lakhatásba történő részleges férőhelykiváltás lehetőségét.”**

Megkeresésemre a Kornisné Központ intézményvezetője arról tájékoztatott, hogy **az intézmény fogyatékos ellátottainak egészségi állapota alapján 25 fő fogyatékos ellátott esetében idős koruk, és megromlott egészségi állapotuk miatt indokolttá és szükségessé vált az idősotthoni ellátás**.

Ez egyrészt azt jelentené, hogy - az erre irányuló testületi döntés esetén - a jelenleg 104 fővel működő **idősotthoni ellátás** **a jövőben 135 férőhelyszámmal működne**.

Másrészt ezzel párhuzamosan szükségszerű **a fogyatékos ellátotti létszám a jelenlegi 94 főről 69 főre történő csökkentése**. Ez a gyakorlatban úgy valósulhat meg, hogy az SZGYF-el **2019. évre** - a fogyatékos ellátás finanszírozására - kötendő szerződést **69 fő ellátottra vonatkozóan kezdeményezi majd az önkormányzat**.

**A központi költségvetésről szóló törvényben biztosított támogatásra való jogosultság érdekében** az idősotthoni ellátotti létszám növelésének feltétele, hogy **a finanszírozási rendszerbe befogadásra kerüljön a 25 új férőhelyszám.**

A szociális igazgatásról és szociális ellátásokról szóló 1993. évi III. tv. (a továbbiakban: Szt.) 58/A (2) bekezdés e) pontja értelmében: „**A központi költségvetésről szóló törvényben biztosított támogatásra való jogosultság további feltétele** - a (2b) bekezdésben meghatározott kivételekkel -

*e)* nappali ellátás és **szakosított szociális ellátás** esetén - a rehabilitációs intézményi külső férőhelyek és az időszakos férőhelyek kivételével - **az új férőhelyeknek**

**a szociális szolgáltatások területi lefedettségét figyelembe vevő, jogszabály szerinti finanszírozási rendszerbe történő befogadása (a továbbiakban: befogadás).**

Az Szt 58. § (2a) **Új** szolgáltatónak, intézménynek (székhelynek, telephelynek), szociális szolgáltatásnak, ellátotti létszámnak, feladatmutatónak, illetve **férőhelyszámnak az minősül, amelyre az adott fenntartó a kérelem benyújtásakor nem rendelkezik befogadással.** Nem minősül a szolgáltató, intézmény (székhely, telephely), szociális szolgáltatás, ellátotti létszám, feladatmutató, illetve férőhelyszám újnak, ha olyan változás történik, amelyik a szolgáltatói nyilvántartásba bejegyzett adatok módosítását nem teszi szükségessé.

(2c)**A rendelkezésre álló kapacitástól függetlenül be kell fogadni**

*a)*

*b)* azt a szociális szolgáltatót, intézményt (székhelyt, telephelyet), szociális szolgáltatást, ellátotti létszámot, férőhelyszámot, amelynek létrehozására vagy fejlesztésére a fenntartó, vagy a szociális szolgáltató, intézmény az Európai Uniótól, a Svájci Alapból, az EGT Alapból, a Norvég Alapból vagy a központi költségvetésből – a szociál- és nyugdíjpolitikáért felelős miniszter által közzétett közleményben meghatározott – pályázaton elnyert támogatásban részesül,

*c)* azt a szolgáltatói nyilvántartásba a kérelem benyújtását megelőzően is bejegyzett szociális szolgáltatót, intézményt, szociális szolgáltatást, ellátotti létszámot, férőhelyszámot, amely esetében szolgáltatói nyilvántartásba bejegyzett adatok módosítása költségvetési többletkiadást nem eredményez, és a módosítást kizárólag

*ca)* a fenntartó szociális szolgáltatói, intézményei közötti szétválás vagy egyesítés teszi szükségessé,

*cb)* ellátotti létszámnak vagy férőhelyszámnak a fenntartó szociális szolgáltatói, intézményei (székhelyei, telephelyei) közötti, illetve újonnan létesített szociális szolgáltatója, intézménye (székhelye, telephelye) javára történő átcsoportosítása teszi szükségessé, vagy

*cc)* egy szociális intézményen belül az átmeneti és tartós bentlakásos intézményi ellátást nyújtó férőhelyek egymás közötti átminősítése teszi szükségessé,

*cd)* hajléktalan személyek átmeneti szállása esetében a befogadott férőhelyek egy részének külső férőhellyé történő átminősítése és legfeljebb ezzel azonos számú új külső férőhely létesítése teszi szükségessé.

(2d) **A (2c) bekezdés szerinti feltételek fennállását a szociál- és nyugdíjpolitikáért felelős miniszter vizsgálja. Ha a (2c) bekezdés szerinti feltételek nem állnak fenn, a szociál- és nyugdíjpolitikáért felelős miniszter a befogadásról az általa meghatározott és közleményben közzétett kapacitások alapján dönt.**

*A szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről szóló 369/2013. (X. 24.) Korm. rendelet 19/A. § (1) bekezdés szerint* a finanszírozási rendszerbe történő befogadás érdekében **a miniszter minden év január 15-éig a Szociális Ágazati Portálon és a miniszter által vezetett minisztérium honlapján közzéteszi a naptári évre vonatkozó kapacitást.**

A (2) bekezdés értelmében az **Szt. 58/A. § (2d) bekezdése** és a Gyvt. 145. § (2d) bekezdése **szerinti esetben a befogadásra a szakhatósági eljárások, előzetes szakhatósági eljárások megindulásának sorrendjében, a kapacitás erejéig van lehetőség**. **A működést engedélyező szerv a kérelmek benyújtásának sorrendjében keresi meg a minisztert**, ha a kérelemhez előzetes szakhatósági hozzájárulást nem csatoltak.

Ugyanezen kormányrendelet *27. § (1*) bekezdése alapján **a fenntartó köteles kérelmezni az adatmódosítást**, ha a szolgáltatói nyilvántartásba bejegyzett adatok megváltoznak.

Fenti jogszabályhelyek alapján, tekintve, hogy a feladatellátás nem kötelező, **amennyiben az idősek otthona szolgáltatásra jelenleg engedélyezett 110 fős létszámot 135 főben kérjük meghatározni,** a **fenntartónak kérnie kell a finanszírozási rendszerbe történő befogadást az illetékes minisztériumtól.**

A döntés előkészítése során megkerestem Intézményvezető nőt, hogy végezzen számítást arra vonatkozóan, hogy az ellátotti létszám fentiek szerinti változása esetén **hogyan és milyen módon lesz** **biztosított az intézményben a vonatkozó jogszabályban foglaltak szerinti szakmai létszám.**

Kértem továbbá, hogy - a változások átvezetésével - **készítse elő döntésre a működési engedély módosításához szükséges** alábbi dokumentumokat: Szakmai Program, SZMSZ, együttes nyilatkozat a szakdolgozói létszám biztosításáról mindkét ellátás esetében, működési dokumentumok. (A fentiekre adott válasz az előterjesztés 1. mellékletét képezi. )

További egyeztetést követően Intézményvezető nő tájékoztatása szerint a tervezett **férőhelyszám módosítás elfogadása esetén a jogszabály szerinti szakmai létszámminimum feltételek az intézményben biztosítottak lesznek, erre tekintettel az önkormányzatnak plusz forrást nem kell biztosítania.**

**Mindezek alapján javaslom -** az intézményvezető nő kérelmének megfelelően - az idős otthoni ellátásra **jelenleg engedélyezett 110 fő helyett 135 főre történő férőhelyszám-növelés** érdekében **a szolgáltatói nyilvántartásba történő bejegyzés módosításának kezdeményezésé**t, azzal, hogy **kéri** az önkormányzat a 25 új férőhelyszám **a finanszírozási rendszerbe történő befogadását.**




**Javaslom** továbbá, hogy az önkormányzat **2019. évre 69 fő vonatkozásában kezdeményezze** a Szociális és Gyermekvédelmi Főigazgatósággal a **finanszírozási szerződés megkötését.**

Kérem a Képviselő-testületet, hogy az előterjesztés megtárgyalni a határozat-tervezet elfogadni szíveskedjen.

Tiszavasvári, 2018. november 15.

**Szőke Zoltán**

**polgármester**



HATÁROZAT-TERVEZET

TISZAVASVÁRI VÁROS ÖNKORMÁNYZATA

**KÉPVISELŐ-TESTÜLETÉNEK**

**……/2018. (…….) Kt. számú**

**határozata**

**A szociális otthon engedélyének módosításáról**

Tiszavasvári Város Önkormányzata Képviselő-testülete „**A szociális otthon engedélyének módosításáról”** szóló előterjesztéssel kapcsolatban az alábbi döntést hozza:

**I. A Kornisné Liptay Elza Szociális és Gyermekjóléti Központ** (a továbbiakban: Kornisné Központ) 4440 Tiszavasvári, Vasvári Pál u. 87. sz. alatti **intézmény által biztosított idős, fogyatékos személyek részére nyújtott bentlakásos ellátás** kapcsán **dönt arról, hogy 2019. január 1. napja hatállyal kérelmezi a szolgáltatói nyilvántartásba történő bejegyzés módosítását az alábbiak szerint:**

**I.1 Idősek otthona szolgáltatás** vonatkozásában **a jelenleg engedélyezett 110 fő férőhelyszám helyett 135 fő férőhelyszámra;**

**I.2 Fogyatékos személyek ápoló-gondozó otthona** vonatkozásában **a jelenleg engedélyezett 94 fő férőhelyszám helyett 69 fő férőhelyszámra.**

**Határidő:** azonnal **Felelős:** Szőke Zoltán polgármester

II. Úgy dönt, hogy – amennyiben az engedélyező hatóság a kérelemnek helyt ad - a **Szociális és Gyermekvédelmi Főigazgatósággal 2019. évre,** a **fogyatékos személyek** ellátásának finanszírozására **69 fő ellátott vonatkozásában kezdeményezi a támogatási szerződés megkötését.**

**Határidő:** esedékességkor **Felelős:** Szőke Zoltán polgármester

III.Felhatalmazza a polgármestert **a szükséges intézkedések, nyilatkozatok megtételére, a II. pontban foglaltakra vonatkozóan a Szociális és Gyermekvédelmi Főigazgatósággal történő egyeztetések lefolytatására.**

IV.1 Felkéri a Kornisné Központ vezetőjét, hogy tegye meg a szükséges intézkedéseket az I. pontban meghatározott döntés végrehajtása érdekében.

**Határidő:** azonnal **Felelős:** Nácsáné dr. Kalán Eszter intézményvezető

IV.2 Felkéri a polgármester, hogy a **szolgáltatói nyilvántartásba történő bejegyzés módosítására irányuló kérelmet az engedélyező hatósághoz nyújtsa be.**

**Határidő:** azonnal **Felelős:** Szőke Zoltán polgármester

IV.3.Felkéri a polgármestert, hogy jelen döntésről tájékoztassa a Kornisné Központot, valamint a Szociális és Gyermekvédelmi Főigazgatóságot.

**Határidő:** azonnal **Felelős:** Szőke Zoltán polgármester